**Procedura de eliberare a adeverințelor cetăţenilor români interesaţi să-şi depună candidatura la alegerile pentru desemnarea autorităţilor administraţiei publice locale din alte state membre ale Uniunii Europene**

Autoritatea Electorala Permanentă (AEP) din România eliberează, pe baza unei solicitări scrise, adeverinţe **cetăţenilor români interesaţi să-şi depună candidatura la alegerile pentru desemnarea autorităţilor administraţiei publice locale din alte state membre ale Uniunii Europene**.

**Pasul 1.** Persoanele interesate trebuie să trimită o solicitare de eliberare a adeverinţei care să conțină **tipul actului de identitate, CNP, serie, număr, locul și data naşterii, precum și domiciliul din România, dacă este cazul,** la care se va anexa **o copie după actul de identitate românesc valabil\* – carte de identitate sau paşaport**, prin **email** la adresa **relatii.publice@roaep.ro** sau **registratura@roaep.ro**

**Pasul 2.** În baza cererii solicitantului, AEP transmite o cerere către Direcția pentru Evidența Persoanelor și Administrarea Bazelor de Date (DEPABD) prin care se solicită existența unor mențiuni speciale la adresa respectivului cetățean roman, respectiv dacă acesta nu a fost lipsit de dreptul de a fi ales sau că o asemenea interdicție nu este cunoscută de autoritățile române.

**Pasul 3.** În baza răspunsului de la DEPABD, AEP întocmește adeverința solicitată sau adresa de răspuns privind imposibilitatea emiterii adeverinței ca urmare a interzicerii drepturilor electorale, după caz.

**Pasul 4.** AEP poate transmite solicitanţilor adeverinţele utilizând două opţiuni în funcţie de dorinţa acestora:

* în format electronic, prin e-mail;
* prin ridicarea în original de la sediul AEP de către o persoană indicată în prealabil de către solicitant, pe baza actului de identitate, fără a fi nevoie de o împuternicire în acest sens.

**N.B: Având în vedere etapele procedurale expuse mai sus, eliberarea adeverințelor poate dura câteva zile lucrătoare, prin urmare recomandăm solicitanților să transmită cererile cu suficient timp înainte de depunerea candidaturilor.**

\*ATENȚIE!!! Portivit art. 4 alin. (5) din *Legea 55/2020 privind unele măsuri pentru prevenirea și combaterea efectelor pandemiei de COVID-19*, valabilitatea documentelor eliberate de instituțiile și autoritățile publice se menține pe toată perioada stării de alertă, precum și pentru o perioadă de 90 de zile de la încetarea acestei stări. **Prezenta adeverință a fost eliberată sub incidența acestor prevederi**. Pentru a vă asigura că acest document este valabil pe teritoriul statului de domiciliu sau reședință vă rugăm să vă informați la autoritățile străine cu privire la reglementările în vigoare privind valabilitatea documentelor eliberate.